161 'kwesbares' kla by ombud vir banke | Netwerk24
Deur Riana De Lange 16 Mei 2021 00:35
Dit sluit mense in wat ouer is as 65 jaar, gestremdes, ongeletterdes én mense wie se lewe deur onvoorsiene omstandighede soos aflegging of die afsterwe van 'n lewensmaat ontwrig is.
Die ombud vir bankdienste (OBS) het vier maande gelede 'n nuwe beleid aanvaar ingevolge waarvan kwesbare verbruikers geïdentifiseer en banke maatreëls gereed moet kry om hulle by te staan.
Reana Steyn, die ombud, het met die bekendstelling van die OBS se 2020-jaarverslag gesê van die 161 verbruikers wat sedert Augustus as kwesbaar geïdentifiseer is, was 116 kwesbaar op grond van ouderdom, 35 weens traumatiese gebeure (28 weens aflegging) en ses weens gebrekkige geld- of taalgeletterdheid.
Dié 161 verbruikers se klagtes is deel van die rekordgetal van 7 717 amptelike sake wat die ombud in 2020 bekyk het. Dit is 19% meer as in 2019.
Daarbenewens het die ombud meer as 8 300 gevalle gehad waar verbruikers nie eens hul bank genader het om die kwessies op te los nie.
Steyn meen die feit dat mense weens die Covid-19-beperkings sukkel om hul bank in die hande te kry, dra by daartoe.
Die OBS se inbelsentrum het net vyf personeellede wat meer as 4 500 oproepe per maand hanteer.
Hulle antwoord 98% van die oproepe, sê Steyn.
Hoewel die ombud R16 miljoen vir verbruikers teruggekry het, is sowat 72% van die klagtes in die guns van banke beslis.
Volgens Edrich Buytendorp van die kantoor van die OBS het klagtes oor lopende rekeninge in 2020 die grootste deel (19%) van die totale klagtes uitgemaak vergeleke met 11% van die totale klagtes in 2019.
Bedrog bly 'n groot kopseer.
Wanneer daar bedrog was, kan die OBS in baie gevalle nie die bank regsaanspreeklik hou vir hul verlies nie.
Wanneer mense geld in 'n verkeerde rekening inbetaal en dit dan verloor is daar geen regsgronde dat die bankombud die bank vir dié verlies verantwoordelik kan hou nie, sê Nerosha Maseti, hoof van ondersoeke.